Nariadenie Komisie (ES) č. 991/2001
z 21. mája 2001,
ktorým sa mení a dopĺňa príloha k smernici Rady 92/14/EHS o obmedzení prevádzky lietadiel podľa časti II, kapitoly 2, zväzku 1 prílohy 16 k Dohovoru o medzinárodnom civilnom letectve, druhé vydanie (1988)
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/14/EHS z 2. marca 1992 o obmedzení prevádzky lietadiel podľa časti II, kapitoly 2, zväzku 1 prílohy 16 k Dohovoru o medzinárodnom civilnom letectve, druhé vydanie (1988) [1], naposledy zmenenú a doplnenú smernicou 1999/28/ES [2], a najmä na jej článok 9a,
keďže:
(1) Článok 3 smernice 92/14/EHS poskytuje výnimku pre lietadlá uvedené v jej prílohe za predpokladu, že budú naďalej počas špecifického referenčného obdobia prevádzkované fyzickými alebo právnickými osobami usadenými v štáte registrácie.
(2) Článok 9a smernice 92/14/EHS, zmenenej a doplnenej smernicou 98/20/ES [3], stanovuje zjednodušený postup pri zmenách a doplneniach prílohy z hľadiska zabezpečenia úplnej zhody s kritériami stanovenými pre výnimky.
(3) Od nadobudnutia účinnosti smernice 1999/28/ES, ktorá prvýkrát zmenila a doplnila prílohu k smernici 92/14/EHS na základe zjednodušených postupov, boli niektoré lietadlá uvedené v prílohe zničené, zatiaľ čo iné boli odstránené z registra príslušného štátu; príslušné záznamy takých lietadiel by sa mali preto z prílohy vymazať.
(4) Niektoré do úvahy prichádzajúce lietadlá dosiahnu v priebehu roku 2001 vek 25 rokov; z toho dôvodu by sa mali uviesť v prílohe príslušné záznamy.
(5) Je žiaduce aktualizovať prílohu na základe nastávajúcich zmien registračných kódov alebo prevádzkovateľov už zapísaných lietadiel.
(6) Ohraničený charakter a rozsah zmien prílohy ako aj naliehavosť oprávňuje k zmene druhu použitého právneho nástroja.
(7) Je pre toto nariadenie nevyhnutné, aby nadobudlo účinnosť ako naliehavá záležitosť, aby mali dotknuté strany bez zbytočného odkladu k dispozícii výnimky, ktoré obsahuje.
(8) Ustanovenia uvedené v tomto nariadení sú v súlade so stanoviskom Výboru pre bezpečnostné predpisy v leteckej doprave [4], ustanoveného nariadením Rady (EHS) č. 3922/91 zo 16. decembra 1991 o harmonizácii technických požiadaviek a správnych postupov v oblasti civilného letectva [5], naposledy zmeneného a doplneného nariadením Komisie (ES) č. 2871/2000 [6],
PRIJALA TOTO NARIADENIE:
Článok 1
Príloha k smernici 92/14/EHS sa týmto mení a dopĺňa tak, ako je uvedené v prílohe k tomuto nariadeniu.
Článok 2
Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 21. mája 2001